b'\n_START_ARTICLE_\nMinekonvensjonen\n_START_PARAGRAPH_\nMinekonvensjonen (Convention on the Prohibition of the Use, Stockpiling, Production and Transfer of Anti-Personnel Mines and on their Destruction, ogs\xc3\xa5 kjent som Ottawa-konvensjonen) er en konvensjon for bekjempelse av antipersonellminer som ble \xc3\xa5pnet for undertegning i Ottawa 3. desember 1997 og 122 land, ogs\xc3\xa5 Norge, undertegnet den. Minekonvensjonen tr\xc3\xa5dte i kraft 1. mars 1999.  I tillegg har Minekonvensjonen blitt en internasjonal norm som ogs\xc3\xa5 f\xc3\xb8lges av land som ikke har undertegnet den, blant annet USA og Russland._NEWLINE_Avtalen forbyr produksjon, forbruk, lagring og eksport av antipersonellminer. I tillegg til dette har avtalen klare bestemmelser om minerydding og \xc3\xb8konomisk hjelp til mineofre._NEWLINE_I september 2011 har 157 land ratifisert Minekonvensjonen._NEWLINE_2. desember 2009 ble Rwanda det f\xc3\xb8rste landet som ble erkl\xc3\xa6rt fritt for landminer gjennom konvensjonen.\n_START_SECTION_\nBakgrunnen for avtalen\n_START_PARAGRAPH_\nAvtalen ble drevet fram av det sivile samfunn i mange land samt noen spesielt aktive stater. Norge var en av disse. Minerammede land var ikke uventet blant p\xc3\xa5driverne. Det var humanit\xc3\xa6re organisasjoner som i sitt arbeide i land i konflikt og post-konflikt som kunne dokumentere de betydelige og uakseptable humanit\xc3\xa6re lidelser landminer for\xc3\xa5rsaket. Landminer var krigsetterlatenskaper som fortsatte \xc3\xa5 drepe og lemleste etter at krigen var over \xe2\x80\x93 og rammet uskyldige sivile blindt. Landminene var ogs\xc3\xa5 til hinder for langsiktig utvikling. Men i f\xc3\xb8rste rekke var det landminenes humanit\xc3\xa6re konsekvenser som bidro til \xc3\xa5 mobilisere frivillige organisasjoner, enkeltpersoner og mange stater. De var alle enige om at bruken av landminer m\xc3\xa5tte forbys. Landmineprosessen var p\xc3\xa5 mange m\xc3\xa5ter et unikt partnerskap p\xc3\xa5 tvers av geografiske og tradisjonelle politiske skillelinjer, og et konstruktivt partnerskap mellom stater og frivillige organisasjoner. Norske frivillige organisasjoner deltok aktivt, spesielt Norsk Folkehjelp og Norges R\xc3\xb8de Kors.'